Ceres

Hierdie artikel handel oor die dorp "Ceres" in Suid-Afrika. Vir ander artikels met dieselfde naam, sien Ceres (dubbelsinnig).

Ceres is 'n groot dorp aan die Dwarsrivier in die Warm Bokkeveld, 127 km noordoos van Kaapstad, 16 km vanaf Wolseley en 10 km vanaf Prince Alfred Hamlet. Ceres pronk daarnaas ook met die grootse vrugteverpakkingsfabriek in die Suidelike Halfrond.

Ceres is die tweede belangrikste dorp in die Breederivierstreek na Worcester en die administratiewe en ekonomiese sentrum van die Witzenberg Plaaslike Munisipaliteit. Baie mense beskou dit as een van die mooiste kleiner dorpe in Suid-Afrika.

 Geskiedenis 
Die dorp is in 1854 deur Jan Frederick Munnik gestig en dit word 'n munisipaliteit in 1864. Die hoeksteen van die eerste NG kerkgebou is op 7 Mei 1854 deur die heer C. Piers, landdros van Tulbagh gelê. Die gemeente is op 21 Maart 1855 amptelik gestig en die eerste kerkgeboutjie op 5 Mei daardie jaar ingewy.  In 1951 besluit die kerkraad om die derde gebou in die geskiedenis van die gemeente te bou.

Op 29 September 1969 het 'n aardbewing Ceres getref. Byna 70 persent van alle geboue in die dorp is beskadig; selfs die toring van die NG Kerk het na benede gestort.Op Pad in Suid-Afrika. B.P.J. Erasmus. 1995. 

 Oorsprong van die naam 
Meeste mense sê die nedersetting is na die Romeinse godin Ceres vernoem vanweë die vrugbaarheid van die grond en is 'n belangrike vrugteverbouingsentrum en die plek waar die gelyknamige vrugtesap vervaardig word.

Ander sê die nedersetting is vernoem na die gelyknamige dorp Ceres, in Fife, Skotland.

 Klimaat 
Ceres lê in die Kaapse wintereënstreek met sy tipiese Mediterreense klimaat. Januarie en Februarie is die warmste maande met 'n gemiddelde maksimum van 29,9 °C in Februarie, terwyl temperature in die winter tot 'n gemiddelde minimum van 2,4 °C in Julie daal. Die gemiddelde jaarlikse reënval is 1 088 millimeter, met 'n gemiddelde maandelikse maksimum van 200 millimeter in Julie.

Sneeuval kom gereeld in die hoër geleë berggebiede voor. Veral die Matroosberg-gebied bly vir langer periodes met sneeu bedek, en 'n plaaslike skiklub het 'n berghut vir wintersport-geesdriftiges op die bergspits opgerig.

Ceres is welbekend vir vrugtesappe wat wêreldwyd uitgevoer word wat die dorp se naam dra. Dit is ook plaaslik bekend vir wintersneeu en kersies: Inwoners van Kaapstad stroom gedurende die winter na die dorp om te ski of bloot in die sneeupoeier te speel - iets van 'n rariteit vir die andersins sagte klimaat waaraan hulle gewoond is - terwyl mense in die somer kersies kom pluk op die Klondyke-plaas.

 Wapens 
Munisipaliteit  — Ceres se munisipale raad het in 1928 'n skynheraldiese "wapen" in gebruik geneem. Die skild toon 'n koringgerf, 'n brug oor 'n rivier, 'n boom en 'n horing van oorvloed. Die wapenspreuk was "Loci dulcedo nos attinet".Wes-Kaapse Argief: Ceres Munisipale Notules (2 Maart 1928).Die "wapen" kom voor op 'n tabakkaart  wat in 1931 uitgereik is. Die raad het in 1948 'n behoorlike wapen aangeneem. Die wapen, wat deur Ivan Mitford-Barberton en H. Ellis Tomlinson ontwerp is, is in 1974 by die Buro vir Heraldiek geregistreer.Wes-Kaapse Argief: Ceres Munisipale Notules (28 Junie 1948).

Afdelingsraad — Die Witzenberg-afdelingsraad (d.w.s die plaaslike owerheid vir die landelike gebiede buite die dorpsgrense) het in 1982 'n wapen by die Buro geregistreer. Die helmteken was 'n horing van oorvloed en die wapenspreuk "Fructu noscitur".

N'duli — Die Swart woongebied N'duli het van 1983 tot 1996 sy eie plaaslike owerheid gehad.

 Sien ook 
 Lys van dorpe in Suid-Afrika

 Verwysings 



Kategorie:Nedersettings in die Wes-Kaap